El mural de l'artista valencià Xelon ja es pot contemplar en l'avinguda 9 d’Octubre
28 de novembre 2022

![](/media/vskdz1gw/c1_mini_m1_mesquemurs2022_xelon_avda9doctubre.jpg?width=850&height=566.9886363636364)

El mural de l'artista valencià Xelon en el marc de la VII edició del festival d'art urbà Més que Murs ja es pot contemplar en l'avinguda 9 d’Octubre, en el mur mitger que hi ha a l'altura del número 143 en l'encreuament amb el carrer Joan d'Àustria. Es tracta d'una obra que conjuga la temàtica habitual de l'autor, la ciència-ficció, amb el passat industrial del Port de Sagunt, lligat al moll de càrrega miner.

**«Mentre em documentava sobre la industrialització del Port de Sagunt vaig veure una foto molt antiga amb una estructura súper bonica, és una espècie de moll de càrrega miner, que va ser el primer que es va fer a nivell industrial en el port i que va desencadenar la industrialització i el creixement de la zona»**, explica l'artista. **«En veure la imatge em vaig imaginar de seguida un robot de càrrega, entre el frenesí portuari, gaudint del seu moment de calma, entre vaixell i vaixell, bevent directament dels alts forns una relaxant tassa de ferro colat»**, prosseguia.

**«M'agrada l'atmosfera que he aconseguit gràcies al color, el rosa, que en este cas jo associe a la salut, com a curatiu i relaxant, però amb molta energia. En el mural conviuen sorprenentment bé diversos estils de dibuix, i mires on mires hi ha detalls on perdre la vista i gaudir»**, indica l'autor d'esta nova obra d'art urbà.

Xelon XLF, el nom real del qual és Alejandro Maiques, és un artista molt prolífic; porta 28 anys pintant murs, amb el grafiti com a punt estilístic de partida. Són moltes les seues contribucions en el paisatge urbà de València, individualment o com a part del col·lectiu d'artistes XLF, tot un referent com a dinamitzador de l'_street art_ valencià. El seu estil es basa en la ciència-ficció, amb els robots com a element artístic més característic.

El festival d'art urbà Més que Murs està organitzat pel Departament de Joventut i Infància de l'Ajuntament de Sagunt amb col·laboració de les regidories de Turisme i de Memòria Històrica, a més de les associacions Morvedre Acull i Avocam.

Per a més informació es pot contactar amb el correu electrònic [**mesquemurs@gmail.com**](mailto:mesquemurs@gmail.com), visitar la pàgina web [**www.saguntjove.es**](http://www.saguntjove.es), trucar al telèfon 96 268 34 39 o a través del perfil d'_Instagram_ [**_@mesquemurs\_sagunt_**](https://www.instagram.com/mesquemurs_sagunt/?hl=es).

![](/media/c1rj4nzc/c2_mesquemurs2022_xelon_avda9doctubre.jpg?width=478.125&height=850)

*   [](http://www.facebook.com/sharer.php?u=https://aytosagunto.es/va/actualitat/mes-que-murs-mural-xelon-avinguda-9-d-octubre-port-de-sagunt-2022-11-28/ "Facebook")
*   [](http://twitter.com/share?url=https://aytosagunto.es/va/actualitat/mes-que-murs-mural-xelon-avinguda-9-d-octubre-port-de-sagunt-2022-11-28/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/mes-que-murs-mural-xelon-avinguda-9-d-octubre-port-de-sagunt-2022-11-28/ "Linked In")
*   [](mailto:?body=https://aytosagunto.es/va/actualitat/mes-que-murs-mural-xelon-avinguda-9-d-octubre-port-de-sagunt-2022-11-28/)